མཁས་གྲུབ་དགེ་ལེགས་ལྷུན་གྲུབ་རྒྱ་མཚོ་མཆོག་ནི།ཡུལ་མདོ་སྨད་རོང་ཆེན་བཞིའི་ཡ་གྱལ།བྱང་ཨཀྟ་རོང་ཆེན་ཞེས་བྱ་བ་རེབ་གོང་གསེར་ལྗོངས་སྟོད་ཀྱི་ཆར།ཡར་ནང་བོན་སྡེ་ཁ་གསུམ་གྱི་ནང་ཚན་མག་སར་གཡུང་དྲུང་བདུད་འདུལ་གླིང་གི་སྒྲུབ་སྡེ་དང་ཉེ་བར།ཁྱུང་དཀར་བསྟན་པ་དར་རྒྱས་ཀྱི་རུས་རྒྱུད་དུ།ཡབ་དགེ་སེམས་དང་བརྩོན་འགྲུས་ཆེ་བ་རྡོ་རྗེ་ཐར་དང༌།ཡུམ་བྱམས་སེམས་དང་དད་གུས་འཛོམས་པ་ཚེ་རིང་སྐྱིད་གཉིས་ཀྱི་སྲས་སུ་འབྲས་སྐྱིད་ཅེས་པ་རབ་བྱུང་བཅུ་དྲུག་པའི་ཤིང་ཕག་སྟེསྤྱི་ལོ༡༩༣༥ལོའི་ཆོ་འཕྲུལ་ཟླ་བའི་ཡར་ཚེས་དགེ་བར།བསྐྱེད་བྱེད་ཡུམ་ལ་གནོད་པ་མེད་པར་ཡ་མཚན་རྨི་ལམ་གྱི་རྟགས་དང་ལྡན་པ་ལ།རིག་འཛིན་འཇའ་ཚོན་སྙིང་པོའི་ཞལ་ནས།སྟོང་གསུམ་འདུལ་བའི་སྟོན་པ་རིན་པོ་ཆེ།།གདུལ་བྱར་དུས་བབ་རྒྱལ་གྱི་ཟླ་བའི་ཉར།།བལྟམས་ཚེ་ཨུ་དུམ་ཝ་རའི་མེ་ཏོག་གིས།།ཤམ་པོ་ལྷ་རྩེ་བཀོད་པ་གསར་དུ་མཛེས།།ཞེས་གསུངས་པ་ལྟར་ངོ་མཚར་གྱི་ལྟས་དུ་མ་དང་བཅས་ཏེ་མཛེས་སྐུའི་ཉི་གཞོན་གསར་བ་མཁའ་རུ་འཛུམ།